S-2946/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 2. maí 2023, á hendur A-x-x S-x-x, kt. [...], [...], Reykjavík, fyrir eftirtalin umferðarlagabrot framin á árinu 2022 með því að hafa:

I.

Mánudaginn 4. apríl ekið bifreiðinni [...] sviptur ökurétti um Vesturlandsveg í Reykjavík, þar sem lögregla stöðvaði aksturinn.

Telst háttsemi þessi varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

II.

Laugardaginn 27. ágúst ekið bifreiðinni [...]sviptur ökurétti og flutt fleiri farþega en ökutækið var skráð fyrir um Suðurlandsveg við Rauðhóla í Reykjavík, þar sem lögregla stöðvaði aksturinn.

Telst háttsemi þessi varða við 1. mgr. 58. gr. og 2. mgr. 80. gr., sbr. 1. mgr. 94. gr. og 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar og til greiðslu alls sakarkostnaðar.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Ákærði krefst vægustu refsingar sem lög leyfa.

Ákærði er fæddur í [...]. Samkvæmt framlögðu sakavottorði, dagsettu 25. apríl 2023, á ákærði nokkurn sakarferil að baki sem nær aftur til ársins 2014. Á þeim tíma hefur ákærði hlotið tíu fangelsisdóma vegna brota gegn umferðarlögum. Þann [...]2014 var ákærða gert að sæta fangelsi í 30 daga meðal annars vegna akstur sviptur ökuréttindum. Þann [...] s. á. var ákærða dæmdur hegningarauki við framangreindan dóm, en hann var meðal annars fundinn sekur um akstur sviptur ökurétti. Þann [...]2015 var ákærða gert að sæta 60 daga fangelsi, meðal annars vegna aksturs sviptur ökurétti. Þann [...] 2017 var ákærða gert að sæta fangelsi í 4 mánuði, meðal annars vegna aksturs sviptur ökurétti. Þann [...] og [...] s. á. var ákærða dæmdur hegningarauki við framangreindan dóm frá [...] 2017, en í báðum málum var hann sakfelldur meðal annars fyrir akstur sviptur ökurétti. Þann [...] 2018 var ákærða gert að sæta fangelsi í 6 mánuði, meðal annars vegna aksturs sviptur ökurétti. Þann [...]2019 var ákærða gert að sæta fangelsi í 8 mánuði, meðal annars vegna aksturs sviptur ökurétti. Þann [...] 2020 var ákærða gert að sæta fangelsi í 18 mánuði vegna aksturs sviptur ökurétti. Nú síðast var ákærða gert að sæta fangelsi í 5 mánuði með dómi Héraðsdóms Suðurlands [...]2021, vegna aksturs sviptur ökuréttindum.

Við ákvörðun refsingar verður því við það miðað að ákærði hafi nú í áttunda sinn, í skilningi 71. gr. almennra hegningarlaga nr. 19/1940, gerst sekur um akstur sviptur ökurétti.

Með hliðsjón af framangreindu, sakarefni þessa máls, dómvenju og 77. gr. almennra hegningarlaga þykir refsing ákærða hæfilega ákveðin fangelsi í 9 mánuði.

Engan sakarkostnað leiddi af meðferð málsins.

Af hálfu ákæruvaldsins flutti málið L-kvk-nf Á-kvk-nf.

K-kvk-nf R-kvk-nf G-kvk-nf aðstoðarmaður dómara kveður upp dóm þennan.

DÓMSORÐ:

Ákærði, A-x-x S-x-x, sæti fangelsi í 9 mánuði.

K-kvk-nf R-kvk-nf G-kvk-nf